第34屆厄瓜多爾總統選舉

第34屆厄瓜多爾總統選舉響2017年2月19號同4月2號舉行。

制度
根據選舉法，首輪得票過半數嘅候選人直接贏出。如果攞到四成選票，同時領先對手超過十個百分點嘅話，亦唔使第二輪投票，直接贏出。

背景
厄瓜多爾選舉委員會宣布延遲公布總統選舉投票結果，選舉委員會主席波索話，由於一啲投票記錄文件出現甩漏、字跡唔清嘅事，將會響嚟緊三日入面解決問題同公布選舉結果，目前未知使唔使搞第二輪投票。

但最終首輪投票結果入面，莫雷諾同拉索嘅得票率分別係三十九同二十八個百分點，排頭兩名。莫雷諾攞到唔夠四成嘅選票出綫第一輪投票，兩人要響第二輪投票再決高低。 

厄瓜多爾今次選舉被睇做係「路線之爭」，響第一輪投票得票率同選前嘅民意調查都話，莫雷諾選情較好。不過鄰國委內瑞拉近日爆出政治危機，被對手發炮攻擊莫雷諾嘅選情。 

4月3號，第二輪投票厄瓜多爾一千二百八十萬個選民會用手上一票，選出未來4年管治國家嘅領導人。

分析
分析認為，經過科雷亞十年鐵腕管治，厄瓜多爾人求變心切，或者會令厄瓜多爾跟其他拉美國家一樣「向右轉」。而科雷亞同委內瑞拉總統馬杜羅份屬好友。選前委內瑞拉爆出最高法院代替國會行使立法權風波，或者會令到唔少厄瓜多爾游離選民傾向支持變天。

候選人

主權祖國聯盟運動
選戰進入最後階段時，主權祖國聯盟運動候選人莫雷諾不斷批評對手、前銀行家拉索「離地」，指控對方響國家1999年金融危機時藉機獲利。而佢響選前最後一場造勢大會，亦盡力塑造自己「貼地」形象，聲稱自己識得體諒一般大眾情況，理解佢哋嘅夢想。

創造機會運動
創造機會運動候選人拉索就打著親商界嘅經濟牌，主張自由經濟，吸引外資，要透過減稅同創造就業刺激國內因為油價偏軟而導致疲弱嘅經濟。

拉索響投票之後亦話，投票畀佢嘅選民代表向改變投下信心一票，令厄瓜多爾重拾自由。

意見

現任總統
高舉「21世紀社會主義」旗號嘅現任總統科雷亞響投票開始後冇耐就去所屬票站投票。佢形容今次選舉非常重要，厄瓜多爾人民要選擇「向右轉」，定係畀進步勢力重新抬頭，佢呼籲選民投票畀會延續佢扶貧路線嘅候選人。佢講候選人正係佢屬意嘅黨友莫雷諾。

民意調查
3月尾公布嘅民意調查入面，莫雷諾亦以五成二嘅支持率力壓拉索，但差距仍響統計誤差範圍入面，意味著兩個人支持度勢均力敵。

結果

第一輪投票
點票人員響投票完咗，開始數票工作。初步結果話，響民意調查一路領先嘅執政主權祖國聯盟運動候選人、前副總統莫雷諾攞到三成九選票，領先保守派候選人拉索大約十個百分點。

第二輪投票
厄瓜多爾總統選舉第二輪投票結果，兩名候選人親商界、傾右嘅拉索，同執政黨、中間偏左嘅莫雷諾爭持激烈。

當地四個票站調查入面，有三個結果都話拉索以三至六個百分點擊敗莫雷諾，其中一個曾準確預測初選結果調查，更話拉索領先莫雷諾多達六個百分點。但係另一個調查就話莫雷諾以四個百分點贏出。不過莫雷諾響票站調查結果公布後會見支持者，聲稱自己已經響選舉入面贏出，又批評票站調查誤導。不過由於結果太接近，兩個人都話自己贏出選舉。 

當局已經點算超過九成七選票。執政黨候選人莫雷諾以二個百分點領先對手、前銀行家拉索。

後續
莫雷諾宣布自己贏出選舉，未等正式結果出爐，就響競選拍檔陪同下同支持者見面，佢表示會立即開始換屆工作。科雷亞亦已經祝賀佢贏出，全國選舉委員會促請各方冷靜，又呼籲候選人承認選舉結果。 

不過拉索話選舉有舞弊拒絕承認落敗，要求重新點票，佢質疑點解二月初選時要三日先完成點票，今次就極速完成，認為選舉有舞弊，要求重新點票。佢警告總統莫雷諾唔好玩火，又呼籲支持者和平示威抗議。

響厄瓜多爾最大城市瓜亞基爾，大批拉索支持者上街示威，拒絕承認莫雷諾當選。佢哋湧到去國家選舉委員會響當地嘅辦事處出面，部分人企圖衝入辦事處，同警方發生衝突。警方施放催淚氣體，之後民眾陸續散去。國家選舉委員會響首都基多辦事處出面，亦發生同類事件，示威者幾乎衝到辦事處門口，但係被警方攔截。

攷

34
類:2017年選舉